# Forord til AutismeProfil-Job

**Kære borger**

Du har fået tilbudt et AutismeProfil-Job forløb, som tager udgangspunkt i et konkret visuelt samtaleredskab. Du vil sammen med en fagperson gennemgår materialet over 9 sessioner af 1½ times varighed.

**Formålet med samtalerne er:**

* At få kortlagt dine arbejds- og uddannelsesmæssige forudsætninger ned i detaljen (f.eks. antal arbejdstimer om ugen, jobtyper/opgavetyper samt relevante støttebehov).
* At der fremadrettet kan laves aftaler eller mål, som er realistiske.
* At du får øget selvindsigt omkring dine diagnoser, sammenhængen mellem autisme, stress- og belastningssymptomer samt fremtidige uddannelses- og beskæftigelsesperspektiver.
* At sammenfatte samtaleforløbets konklusioner i en rapport, der kan kvalificere beslutningsgrundlaget hos rådgivere, jobkonsulenter m.fl. til at vurdere den fremadrettede indsats ift. job/uddannelse eller anden beskæftigelse.
* At denne borgermappe, som du beholder efter endt forløb, sikre at den nye viden ikke går tabt efter forløbet afsluttes.

**Lidt mere viden om samtalematerialet AutismeProfil-Job**

**AutismeProfil-Job er udviklet** til mennesker med autisme, som er normalt- eller velbegavede, som er tilknyttet jobcentre eller lignende enhed, hvor der holdes samtaler med borgere med en autismespektrumforstyrrelse ift. arbejdsmarkeds- og uddannelsesmæssig udredning.

**AutismeProfil-Job er forfattet** i sin nuværende form af konsulenter fra Viden & Udvikling på Autismecenter Nord-Bo. Grundlaget for materialet og de anvendte modeller, illustrationer, skemaer samt forklaringer heri er udviklet, afprøvet, anvendt og justeret gennem flere år på Autismecenter Nord-Bo.

**Autismecenter Nord-Bo** er en fondsejet non profit-organisation i hjertet af Nordjylland, som siden 1998 har bidraget med at øge forståelse samt forbedre livs- og levevilkår for mennesker med autisme. Dette sker gennem forskellige indsatser både i og uden for vores organisation.

*Vi håber, at du vil opleve, at samtaleredskabet vil bidrage til, at få dine perspektiv og ressourcer bragt i spil og øge forståelsen for samt indsigten i dine arbejds- og uddannelsesmæssige forudsætninger.*